SET พลิกลบ 1 จุด นลท.ขายทำกำไร “พลังงาน” หลังราคาน้ำมันดิบปรับลง
SET พลิกลบ 1 จุด นลท.ขายทำกำไรกลุ่ม “พลังงาน” หลังราคาน้ำมันดิบปรับลง จากสหรัฐเปิดเผยสต็อกน้ำมันพุ่งขึ้นสวนทางกับการคาดการณ์ของนักวิเคราะห์
SET พลิกลบ 1 จุด นลท.ขายทำกำไรกลุ่ม “พลังงาน” หลังราคาน้ำมันดิบปรับลง จากสหรัฐเปิดเผยสต็อกน้ำมันพุ่งขึ้นสวนทางกับการคาดการณ์ของนักวิเคราะห์
16 มิ.ย. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 11.51 น. อยู่ที่ 1,592.60 จุด ลดลง 0.94 จุด หรือ 0.06% สูงสุดที่ 1,607.19 จุด ต่ำสุดที่ 1,591.07 จุด มูลค่าการซื้อขาย 3.11 หมื่นล้านบาท
บล.เคทีบีเอสที ระบุในบทวิเคราะห์วันนี้ (16 มิ.ย.2565) ว่า คาดดัชนีฯยังคงผันผวน หลัง Fed ขึ้นดอกเบี้ยครั้งนี้ตามคาด 0.75% แต่การขึ้นดอกเบี้ยที่จะรุนแรงของเฟด ในช่วงที่เหลืออาจสูงถึง 1.75% (สิ้นปีไปจบแถวๆ 3.5%) กลายเป็นเรื่องที่กังวลและ รอดูการตอบรับของนักลงทุนในตลาดหุ้นสหรัฐฯคืนนี้
บล.กรุงศรี ระบุในบทวิเคราะห์วันนี้ (16 มิ.ย.2565) โดยประเมิน SET ฟื้นตัวแนวต้าน 1,600 – 1,605 จุด ตามทิศทางตลาดหุ้นรอบบ้านที่รีบาวด์ขึ้นหลังเฟดมีมติปรับขึ้นอัตราดอกเบี้ย 0.75% สู่ระดับ 1.50-1.75% ตามคาดและเพิ่มการลดขนาดงบดุลเป็น 9.5 หมื่นล้านดอลลาร์/เดือนตั้งแต่ 1 ก.ย. เพื่อสกัดเงินเฟ้อ อย่างไรก็ตามคาดว่ากลุ่มพลังงานจะมีแรงขายและเป็นตัวถ่วงดัชนีหลังราคาน้ำมันดิบปรับตัวลง ดังนั้นจึงแนะนำ Selective buy ต่อไป
โดยสัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงในวันพุธ (15 มิ.ย.) หลังสหรัฐเปิดเผยสต็อกน้ำมันพุ่งขึ้นสวนทางกับการคาดการณ์ของนักวิเคราะห์
ทั้งนี้ สัญญาน้ำมันดิบ WTI ส่งมอบเดือนก.ค. ร่วงลง 3.62 ดอลลาร์ หรือ 3% ปิดที่ 115.31 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนส.ค. ลดลง 2.66 ดอลลาร์ หรือ 2.2% ปิดที่ 118.51 ดอลลาร์/บาร์เรล
สำหรับสัญญาน้ำมันดิบร่วงลงหลังจากสำนักงานสารสนเทศด้านการพลังงานของรัฐบาลสหรัฐ (EIA) รายงานว่า สต็อกน้ำมันดิบสหรัฐเพิ่มขึ้น 2 ล้านบาร์เรลในสัปดาห์ที่สิ้นสุดวันที่ 10 มิ.ย. สวนทางกับที่นักวิเคราะห์คาดว่าจะลดลง 1.1 ล้านบาร์เรล
ข้อมูลดังกล่าวสอดคล้องกับที่สถาบันปิโตรเลียมอเมริกา (API) รายงานว่า สต็อกน้ำมันดิบสหรัฐเพิ่มขึ้น 736,000 บาร์เรลในสัปดาห์ที่สิ้นสุดวันที่ 10 มิ.ย.